《送歙砚与裴唐卿》
宋代·史伯强

平生足迹遍九州，知子笔端回万牛。
歙砚故持赠，夜光非暗投。
兹实旧坑子坑尾，远胜洮州绿鸭头。
清淑之德隐于石，珉中玉表非其俦。
惨淡风漪生，葱茏云气浮。
故人初赠我，千金未为酬。
久磨土灰实砚耻，况拙辞章为砚羞。
奇宝岂可穷士收，定为神夺鬼所偷，
物得其托复何求。所以椟而致，
贱子不敢留。摛藻可以丽春华，
学书亦足森银钩。百氏之学资芟修，
六经之文资校仇。虽然吾不愿子以之属文如曹刘，
吾不愿子以之奏赋如枚邹。愿子提携与之登瀛洲，
献可替否近冕旒。力陈治安活国谋，
以宽吾君宵旰忧。

作者简介：史伯强，号虎囊（《宋诗纪事补遗》卷八一）。